  Виталий Пронин Вавож ёросысь Гурезь-Пудгаысь музейШаерамы азьланьтӥсько Кузебай Гердлэн водскем дырысеныз 115 ар тырмонлы сӥзем ужрадъёс. Та нуналъёсы Ижысь 100 номеро школае люкаськылӥзы Ижысь но Вавож ёросысь Гурезь-Пудга школаысь бадӟым классъёсын дышетскисьёс.Тунсыко ужрадэз ортчытон сярысь малпанзы кисьмаз Ижысь 25 номеро библиотекаын ужасьёслэн. Отысь библиотекарь Надежда Кузьминична Пономарёва верамъя, та пумиськон уно пӧртэм ужрадъёссы пӧлысь одӥгез гинэ. Покчи классъёсын дышетскисьёсты но мӧйыосты соос ас доразы ӧтчало, Кузебай Гердлэн улон-вылонэныз, творчествоеныз тодмато.- Школьникъёслы чакламзэ ужрадмес ӟучо-удмурто радъяно кариським, - шуэ Надежда Кузьминична. - Удмурт кылын валасьтэм пиналъёсты но ӧтим. Таӵе пумиськонъёслы луыса соос но тунсыкъяськыны кутско удмуртлыкен, тросэз удмурт ӵыжы-выжыоссэс тодазы ваё...Таяз радэ удмурт но ӟуч нылпиосты огазеяз Кузебай Герд. Вавож ёросысь куноос юнме ӧз вуэ Иже - ӵапак соослэн музъем вылазы тэтэ карыны кутскемын Кузьма Чайников.- Ми туж данъяськиськом, таӵе дано интыын вордским шуыса, - верало Гурезь-Пудга школаысь10-тӥ классын дышетскись Таня Миловидова но Ирина Пильщикова. - Кузебай Гердлэсь улон-вылонэз сярысь ӟеч тодӥськом: школаямы солы сӥзем ужрадъёс ӵем ортчыло, собере ӵемысь пыраськом музеямы но. Кузебай Гердэн лэсьтэм туспуктэм Гурезь-Пудга музейын возиське Кузебай Гердлэн музеез интыяськемын Гурезь-Пудга шор ёзо школа бордын ик. Соин ик школа но музей одӥг кыткетын ужало. Иже но соос буш киын ӧз вуэ - вайизы Гердлэсь кылбуръёссэ, экран вылын возьматӥзы Гердлэсь гольык пыд ветлэм интыоссэ. Ма, городысь пиналъёс но пунэме ӧз кыле! Соос дасяллям дано удмурт пимылэн «Гондыръёс» поэмаезъя сценка. Нялтас вераса, ӟуч кылэ сое берыктӥз ачиз Кузьма Павлович ик. Та сценка сокем кельшиз люкаськемъёслы - Вавож ёросысь культурая ёзэн кивалтӥсь Виктор Шутов егит артистъёсты ӧтиз куное.Вуныса ӧз кыле Кузебай Гердэн гожтэм но экспедициосын  дыръя шедьтэм-вӧлмытэм кырӟанъёсыз. Соосты быдэстӥзы «Жильырась ошмес» но «Эшъёс» ансамбльёс, нырысетӥез - Гурезь-Пудгалась, кыкетӥез - 25 номеро библиотекаысь.Элина Кумачёва Теги: Вавож ВикторШутов Гурезь-Пудга Иж КузебайГерд  